### NN 29/2024 (11.3.2024.), Odluka Ustavnog suda Republike Hrvatske broj: U-IIIA-5323/2021 od 15. veljače 2024.

Ustavni sud Republike Hrvatske

462

Ustavni sud Republike Hrvatske, u Drugom vijeću za odlučivanje o ustavnim tužbama, u sastavu sutkinja Ingrid Antičević Marinović, predsjednica Vijeća, te suci Mato Arlović, Snježana Bagić, Josip Leko, Davorin Mlakar i Miroslav Šumanović, članovi Vijeća, odlučujući o ustavnoj tužbi koju je podnijela Sandra Perić iz Zagreba, koju zastupaju odvjetnici u Odvjetničkom društvu Vukić, Jelušić, Šulina, Stanković, Jurcan & Jabuka sa sjedištem u Rijeci, na sjednici održanoj 15. veljače 2024. jednoglasno je donio

ODLUKU

I. Ustavna tužba se usvaja.

II. Županijski sud u Rijeci dužan je donijeti odluku u predmetu koji se vodi pred tim sudom pod brojem Gž-2214/2021-4 u najkraćem mogućem roku, ali ne duljem od šest (6) mjeseci, računajući od prvog idućeg dana nakon objave ove odluke u »Narodnim novinama«.

III. Na temelju članka 63. stavka 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst), podnositeljici ustavne tužbe Sandri Perić iz Zagreba, Pešćanska grana 1, određuje se primjerena naknada zbog povrede prava na suđenje u razumnom roku, zajamčenog člankom 29. stavkom 1. Ustava Republike Hrvatske (»Narodne novine« broj 56/90., 135/97., 113/00., 28/01., 76/10. i 5/14.) u iznosu od 1.500,00 eura.

IV. Naknada iz točke III. izreke ove odluke bit će isplaćena iz državnog proračuna u roku od tri (3) mjeseca od dana podnošenja zahtjeva podnositelja Ministarstvu pravosuđa i uprave Republike Hrvatske za njezinu isplatu.

V. Ova odluka objavit će se u »Narodnim novinama«.

Obrazloženje

I. POSTUPAK PRED USTAVNIM SUDOM

1. Sandra Perić iz Zagreba (u daljnjem tekstu: podnositeljica), koju u postupku pred Ustavnim sudom zastupaju odvjetnici u Odvjetničkom društvu Vukić, Jelušić, Šulina, Stanković, Jurcan & Jabuka sa sjedištem u Rijeci, podnijela je 4. listopada 2021. ustavnu tužbu smatrajući da joj je zbog dugotrajnosti parničnog postupka koji se vodio pred Općinskim sudom u Sesvetama (u daljnjem tekstu: prvostupanjski sud) pod brojem Pn-669/2019, povrijeđeno ustavno pravo na suđenje u razumnom roku zajamčeno člankom 29. stavkom 1. Ustava.

1.1. Za potrebe ustavnosudskog postupka, a na temelju članka 69. alineje 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst; u daljnjem tekstu: Ustavni zakon), pribavljen je spis Općinskog suda u Sesvetama broj: Pn-669/2019.

II. PREGLED RADNJI U POSTUPKU

2. Podnositeljica je 30. srpnja 2018. podnijela prvostupanjskom sudu tužbu protiv tuženika Ministarstva pravosuđa Republike Hrvatske radi diskriminacije i naknade štete.

Prethodno je 23. travnja 2018. podnijela Općinskom državnom odvjetništvu u Zagrebu Građansko upravnom odjelu zahtjev za mirnim rješenjem spora.

Prvostupanjski sud donio je rješenje 29. kolovoza 2018. kojim se nalaže podnositeljici plaćanje sudske pristojbe na tužbu.

Podnositeljica je dostavila 11. rujna 2018. dokaz o uplati sudske pristojbe.

Tuženik je dostavio sudu 1. listopada 2018. odgovor na tužbu.

Podnositeljica je 13. prosinca 2018., 11. siječnja 2019. i 8. veljače 2019. podnijela podnesak sudu radi zakazivanja pripremnog ročišta.

Podnositeljica je podnijela podnesak sudu 14. ožujka 2019. kojim se očituje na odgovor na tužbu tuženika.

Prvostupanjski sud je održao 3. travnja 2019. pripremno ročište.

Ročište za glavnu raspravu održano je 12. lipnja 2019. na kojem je provedeno saslušanje podnositeljice te je rješenjem zakazan očevid na licu mjesta uz sudjelovanje građevinskog vještaka za dan 30. rujna 2019.

Podnositeljica je 24. lipnja 2019. dostavila podnesak sudu u kojem je priložila preporuku Pučke pravobraniteljice za osobe s invaliditetom.

Podneskom od 26. lipnja 2019. podnositeljica je predložila sudu stupanje Ureda Pučke pravobraniteljice za osobe s invaliditetom u parnicu u svojstvu umješača na strani podnositeljice.

Prvostupanjski sud donio je rješenje broj: 1 Pn-666/2019-22 od 30. kolovoza 2019. kojim se očevid zakazan za dan 30. rujna 2019. odgađa zbog spriječenosti vještaka i predlaže se za dan 9. listopada 2019.

Prvostupanjski sud dostavio je 30. kolovoza 2019. obavijest o parnici Pravobranitelju za osobe s invaliditetom.

Ured Pravobranitelja za osobe s invaliditetom zatražio je od suda podneskom od 12. rujna 2019. očitovanje o razlozima dostave navedene obavijesti.

Prvostupanjski sud dostavio je Uredu Pravobranitelja za osobe s invaliditetom 24. rujna 2019. podnesak podnositeljice od 26. lipnja 2019.

Očevid na licu mjesta održan je 9. listopada 2019. te je doneseno rješenje kojim se daje vještaku zadatak da uzme sve potrebne podatke te da se u građevinskom smislu očituje da li postoji adekvatan pristup za invalidne zaposlenike.

Općinski sud u Sesvetama dostavio je podnesak Nacionalnoj i sveučilišnoj knjižnici u Zagrebu radi dostave arhitektonsko građevinskog projekta u svrhu provođenja vještačenja.

Prvostupanjski sud dostavio je 12. ožujka 2020. poziv građevinskom vještaku inženjeru Andreju Babiću da dostavi nalaz i mišljenje.

Podnositeljica je podnijela podnesak sudu 8. lipnja 2020. radi donošenja odluke o umješaču na strani podnositeljice.

Prvostupanjski sud dostavio je 30. rujna 2020. požurnicu građevinskom vještaku inženjeru Andreju Babiću radi dostave nalaza i mišljenja.

Podnositeljica je podnijela podnesak sudu 8. lipnja 2020. i 22. listopada 2020. radi donošenja odluke o umješaču na strani podnositeljice te radi dostave nalaza i mišljenja vještaka.

Prvostupanjski sud dostavio je 29. prosinca 2020. požurnicu građevinskom vještaku inženjeru Andreju Babiću radi dostave nalaza i mišljenja.

Građevinski vještak vratio je 5. veljače 2021. spis sudu zbog nemogućnosti prikupljanja potrebne dokumentacije.

Ročište za glavnu raspravu održano je 18. lipnja 2021.

Općinsko državno odvjetništvo u Zagrebu dostavilo je sudu podnesak tuženika 28. lipnja 2021.

Prvostupanjski sud dostavio je 29. lipnja 2021. Nacionalnoj i sveučilišnoj knjižnici u Zagrebu dopis kojim obavještava o parnici te prilaže presliku dokumentacije.

Podnositeljica je dostavila sudu podnesak od 1. srpnja 2021. kojim se očitovala na tijek i sadržaj posljednjeg ročišta za glavnu raspravu te na podnesak tuženika.

Podnositeljica je podnijela 5. srpnja 2021. prvostupanjskom sudu zahtjev za suđenje u razumnom roku.

Rješenjem predsjednika suda broj: Su-Gzp I-18/2021-5 od 26. srpnja 2021. odbijen je zahtjev podnositeljice.

Protiv navedenog rješenja podnositeljica je podnijela žalbu.

Predsjednik Županijskog suda u Zagrebu je rješenjem broj: Su - Gžzp I-38/2021-2 od 8. rujna 2021. odbio žalbu podnositeljice i potvrdio rješenje od 26. srpnja 2021.

Prvostupanjski sud donio je rješenje broj: 1 Pn-666/2019-46 od 17. kolovoza 2021. kojim je ročište zakazano za 1. rujna 2021. odgođeno i predloženo 2. rujna 2021.

Podnositeljica je podnijela 16. kolovoza 2021. podnesak sudu kojim je priložila presudu Županijskog suda u Splitu od 8. srpnja 2021. (broj: Gž-845/2021).

Ročište za glavnu raspravu održano je 2. rujna 2021. na kojem je glavna rasprava zaključena te je određeno ročište za objavu i uručenje presude za dan 15. listopada 2021.

Prvostupanjski sud donio je presudu od 15. listopada 2021. kojom je odbijen tužbeni zahtjev podnositeljice.

Podnositeljica je podnijela žalbu na navedenu presudu 19. listopada 2021.

Prvostupanjski sud dostavio je 20. listopada 2021. žalbu podnositeljice Općinskom državnom odvjetništvu u Zagrebu na odgovor.

Prvostupanjski sud dostavio je spis Županijskom sudu u Rijeci 28. listopada 2021.

Spis se trenutno nalazi na Županijskom sudu u Rijeci i nije donesena odluka o žalbi podnositeljice.

III. MJERODAVNO PRAVO

3. U glavi VI. (članci 63. – 70.) Zakona o sudovima (»Narodne novine« broj 28/13., 33/15., 82/15., 67/18. i 21/22., u daljnjem tekstu: ZoSud/13) pod nazivom »Zaštita prava na suđenje u razumnom roku« propisan je model zaštite prava na suđenje u razumnom roku.

IV. DOPUŠTENOST USTAVNE TUŽBE

4. Sukladno stajalištu Ustavnog suda iz rješenja broj: U-IIIA-322/2014 od 23. prosinca 2014., jedna od pretpostavki za dopuštenost ustavne tužbe podnesene na temelju članka 63. Ustavnog zakona zbog povrede prava na suđenje u razumnom roku jest ta da je podnositelj prethodno koristio dopušteno pravno sredstvo protiv nerazumne duljine postupka.

4.1. Budući da je u trenutku podnošenja ustavne tužbe podnositeljica koristila pravno sredstvo koje joj je bilo na raspolaganju, Ustavni sud utvrđuje da je ustavna tužba u konkretnom slučaju dopuštena te će razmotriti njezinu osnovanost.

V. OSNOVANOST USTAVNE TUŽBE

5. Ustavni sud ponavlja da se razumnost duljine postupka uvijek mora procjenjivati u svjetlu okolnosti konkretnog slučaja prema sljedećim kriterijima: složenosti predmeta, ponašanju podnositelja i mjerodavnih tijela te važnosti predmeta postupka za podnositelja.

U konkretnom slučaju Ustavni sud razmatra postupanje nadležnih sudova i podnositeljice (razmatrano razdoblje) od podnošenje tužbe (30. srpnja 2018.) do donošenja odluke Ustavnog suda (15. veljače 2024.).

1) Duljina parničnog postupka

6. Predmetni parnični postupak pokrenut je tužbom podnositeljice 30. srpnja 2018.

U trenutku odlučivanja o ustavnoj tužbi postupak je i dalje u tijeku pred Županijskim sudom u Rijeci i nije donesena odluka o žalbi podnositeljice, koju je podnijela protiv presude prvostupanjskog suda od 15. listopada 2021.

Ustavni sud utvrđuje da od podnošenja tužbe (30. srpnja 2018.) do dana donošenja odluke Ustavnog suda (15. veljače 2024.) postupak traje ukupno pet (5) godina, šest (6) mjeseci i 15 (petanest) dana.

2) Složenost sudskog predmeta

7. Ustavni sud utvrđuje da se u konkretnom slučaju ne radi o osobito složenom predmetu.

3) Postupanje nadležnih sudova

8. Ustavni sud utvrdio je da je podnositeljica 30. srpnja 2018. podnijela tužbu, nakon čega je prvostupanjski sud održao četiri ročišta i jedan očevid na licu mjesta te je 15. listopada 2021. donio prvostupanjsku presudu, nakon nešto više od tri godine. Podnositeljica je podnijela žalbu na navedenu presudu 19. listopada 2021. te je spis dostavljen Županijskom sudu u Rijeci 28. listopada 2021. Županijski sud u Rijeci još nije donio odluku o žalbi podnositeljice.

Dakle, spis se povodom žalbe podnositeljice nalazi na Županijskom sudu u Rijeci te postupak nije okončan.

4) Ponašanje podnositeljice ustavne tužbe

9. Podnositeljica ustavne tužbe nije pridonijela duljini po­stupka.

VI. OCJENA USTAVNOG SUDA

10. Slijedom navedenoga, a budući da je predmetni parnični postupak u razmatranom razdoblju ukupno traje dulje od 5 godina te da još nije okončan, Ustavni sud ocjenjuje da je povrijeđeno pravo podnositeljice da sud u razumnom roku odluči o njezinim pravima i obvezama, koje je pravo zajamčeno člankom 29. stavkom 1. Ustava.

Izreka odluke i nalog predsjedniku nadležnog suda

11. Utvrdivši da je ustavna tužba osnovana, u smislu članka 63. stavaka 1. i 2. Ustavnog zakona donesena je odluka kao u točkama I. i II. izreke.

Na temelju članka 31. stavaka 4. i 5. Ustavnog zakona određuje se da je predsjednik Županijskog suda u Rijeci dužan dostaviti Ustavnom sudu pisanu obavijest o datumima donošenja i otpreme odluke u roku od osam (8) dana od dana njezine otpreme, a najkasnije osam (8) dana od isteka roka određenog u točki II. izreke ove odluke.

12. U skladu s člankom 63. stavkom 3. Ustavnog zakona, donesena je odluka kao u točkama III. i IV. izreke.

Ustavni sud utvrđuje visinu naknade zbog povrede ustavnog prava na suđenje u razumnom roku uzimajući u obzir okolnosti svakog pojedinog predmeta, uz istodobno uvažavanje ukupnih gospodarskih i socijalnih prilika u Republici Hrvatskoj.

13. Odluka o objavi temelji se na članku 29. Ustavnog zakona (točka V. izreke).

Broj: U-IIIA-5323/2021
 Zagreb, 15. veljače 2024.

USTAVNI SUD REPUBLIKE HRVATSKE

Predsjednica Vijeća
 Ingrid Antičević Marinović, v. r.